Title: ระเบียบสำนักงานปลัดกระทรวงแรงงาน ว่าด้วยข้อมูลข่าวสารของราชการ (ฉบับที่ 5) พ.ศ. 2559

ระเบียบสำนักงานปลัดกระทรวงแรงงาน

ระเบียบสำนักงานปลัดกระทรวงแรงงาน
ว่าด้วยข้อมูลข่าวสารของราชการ
(ฉบับที่ ๕)
พ.ศ. ๒๕๕๙

อาศัยอำนาจตามความในมาตรา
๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐ และประกาศคณะกรรมการข้อมูลข่าวสารของราชการ
เรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
ปลัดกระทรวงแรงงานจึงวางระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบสำนักงานปลัดกระทรวงแรงงานว่าด้วยข้อมูลข่าวสารของราชการ
(ฉบับที่ ๕) พ.ศ. ๒๕๕๙

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้ยกเลิกความในข้อ ๘
ของระเบียบสำนักงานปลัดกระทรวงแรงงาน ว่าด้วยข้อมูลข่าวสารของราชการ พ.ศ. ๒๕๔๖
ซึ่งแก้ไขเพิ่มเติมโดยระเบียบสำนักงานปลัดกระทรวงแรงงานว่าด้วยข้อมูลข่าวสารของราชการ
(ฉบับที่ ๔) พ.ศ. ๒๕๕๒ และให้ใช้ความต่อไปนี้แทน
ข้อ ๘  ให้มี คณะกรรมการบริหารข้อมูลข่าวสาร ในสำนักงานปลัดกระทรวงแรงงาน ประกอบด้วย
รองปลัดกระทรวงแรงงานที่ได้รับมอบหมายดูแลงานศูนย์เทคโนโลยีสารสนเทศและการสื่อสาร
เป็นประธานกรรมการ ที่ปรึกษากฎหมาย ที่ปรึกษาวิชาการแรงงาน
ผู้อำนวยการศูนย์เทคโนโลยีสารสนเทศและการสื่อสาร ผู้อำนวยการสำนักตรวจและประเมินผล
ผู้อำนวยการสำนักนโยบายและยุทธศาสตร์ ผู้อำนวยการสำนักประสานความร่วมมือระหว่างประเทศ
ผู้อำนวยการกลุ่มตรวจสอบภายในระดับกระทรวง ผู้อำนวยการกลุ่มพัฒนาระบบบริหาร
ผู้อำนวยการสำนักเศรษฐกิจการแรงงาน ผู้อำนวยการสำนักบริหารทรัพยากรบุคคล
ผู้อำนวยการกลุ่มงานคลังและพัสดุ สำนักบริหารกลาง
ผู้อำนวยการกลุ่มงานเผยแพร่ประชาสัมพันธ์ สำนักบริหารกลาง ผู้อำนวยการกลุ่มงานกฎหมาย สำนักบริหารกลาง
และหัวหน้าศูนย์ปฏิบัติการต่อต้านการทุจริต เป็นกรรมการ ผู้อำนวยการกลุ่มงานวางแผนเทคโนโลยีสารสนเทศ
ศูนย์เทคโนโลยีสารสนเทศและการสื่อสาร เป็นกรรมการและเลขานุการ นิติกรชำนาญการ
กลุ่มงานกฎหมายสำนักบริหารกลาง และนักวิชาการแรงงานชำนาญการ
ศูนย์เทคโนโลยีสารสนเทศและการสื่อสาร เป็นกรรมการและผู้ช่วยเลขานุการ

ประกาศ ณ วันที่ ๘
กุมภาพันธ์ พ.ศ. ๒๕๕๙
หม่อมหลวงปุณฑริก  สมิติ
ปลัดกระทรวงแรงงาน

ปุณิกา/ปริยานุช/จัดทำ
๑๐ มีนาคม ๒๕๕๙

นุสรา/ตรวจ
๑๙ เมษายน ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๕๙ ง/หน้า ๑/๘ มีนาคม ๒๕๕๙